Pariskunnan romanttisesta viikonlopusta muodostui painajainen.

Törkeä raiskaus tapahtui Siegauen luonnonsuojelualueella Rein-joen varrella. WIKIMEDIA

23-vuotias nainen ja 26-vuotias mies matkustivat viikonlopuksi kansallispuistoon lähelle Bonnin kaupunkia. Pariskunta yöpyi teltassa paikalla, josta näki suoraan Rein-joelle.

Kello puoli yhden aikaan sunnuntain vastaisena yönä tuntematon mies ilmestyi telttaan ja uhkasi nuoria viidakkoveitsellä.

Mies pakotti naisen mukaansa ulos teltasta. Poikaystävän hän pakotti veitsellä uhaten jäämään telttaan.

Tekijä leikkasi teräaseella telttaan repeämän ja raiskasi 23-vuotiaan naisen ulkona raa ' asti tämän poikaystävän silmien edessä.

Teon jälkeen epäilty pakeni Rein-joen suuntaan.

Poliisi käynnisti suuretsinnät heti uhrin poikaystävän soitettua hätänumeroon teon jälkeen. Miestä haettiin helikoptereiden ja poliisikoirien avulla - toistaiseksi tuloksetta. Uhri toimitettiin sairaalaan.

Tekijä on poliisin mukaan 20-30-vuotias, tummaihoinen, hoikka ja noin 180 senttimetriä pitkä. Mies oli uhannut pariskuntaa huonolla englannin kielellä. Poliisi pyytää yleisöltä vihjeitä ja varoittaa alueella liikkuvasta seksuaalirikollisesta.

- Pariskunta pystyi itse antamaan hyvin tarkan kuvauksen miehestä, ja me täsmennämme sitä nyt, poliisin edustaja sanoi uutistoimisto DPA:lle maanantaina.

Teko tapahtui luonnonsuojelualue Siegauessa lähellä paikkaa, jossa Rein-joki on mahdollista ylittää lossilla. Tekoa tutkitaan törkeänä raiskauksena.

Pariskunta saa viranomaisten mukaan kriisiapua.

Lähteet: Bild, General Anzeiger